钦定古今图书集成/方舆汇编/职方典/第1343卷 > 肇庆府星野考 府志
## 钦定古今图书集成/方舆汇编/职方典/第1343卷 > 肇庆府星野考 府志

府总

分野，曰星纪。分星曰牵牛、婺女星。土曰扬州，宫曰磨蝎。按《吕氏春秋》，天有九野，地有九州。《淮南子天文训》：“天九野，九千九百九十九隅，去地五亿万里。” 《帝王世纪》一度二千九百三十二里。野为十二，次一次十二度三十分度之十四。《后汉郡国志》云：“自牛十一度至婺七度，曰星纪。于辰在丑，谓之赤奋。若于律为黄锺” ，为吴越分野，扬州之星土也。百粤地为扬州南境。肇庆府在粤境西南，乃星纪之次，牛女之墟。此星土之属于《经》星者也。

于五星为荧惑：按《星经》曰：“荧惑主霍山扬荆交州。” 僧一行曰：“观地之两界江河，与天之云汉始末，而分野可知。” 盖谓星纪得云汉降气，为百川下流。又斗杓为外庭，主治外。故鹑尾为南方负海之国。《星纪》：鹑尾负南海，荧惑位焉。此星土之属于纬星者也。按《左氏疏火》曰：“荧惑主荆扬二州。”

于北斗为权星，按《象纬书》，为玉衡第五星。玉衡九星主九州六十郡，第六星主扬州六郡。《广雅》曰：“徐、扬属权斗第四星。” 《周礼保章氏》疏引《春秋纬》云：“布度定纪，分州系象。蒙山以东至南江，会稽、震泽，徐、扬之州属权星。” 此九州又分主于北斗者也。

于三台为司命下星。按《宋天文志》，“三台六星，近文昌三星曰上台，为司命；下一星主荆扬。” 此又分主于三台者也。